Guvernul României a publicat un comunicat de presă în care detaliază Ordonanța de Urgență pentru organizarea referendumului de pe 6-7 octombrie pentru revizuirea Constituției în sensul redefinirii familiei ca fiind formată din căsătoria între un bărbat și o femeie.

Potrivit documentului referendumul va costa 163,712 de milioane de lei, iar întrebarea de pe buletinele de vot va fi ,,Sunteţi de acord cu legea de revizuire a Constituţiei României în forma adoptată de Parlament?”. Alegătorii vor putea răspunde cu ,,Da” sau ,,Nu”.

Amintim că astăzi Viorica Dăncilă a anunțat adoptarea unei Ordonanțe de Urgență prin care referendumul va avea loc timp de două zile.

„Familia se întemeiază pe căsătoria liber consimţită între un bărbat şi o femeie, pe egalitatea acestora şi pe dreptul şi îndatorirea părinţilor de a asigura creşterea, educaţia şi instruirea copiilor”, se arată în propunerea de modificare a art. 48 alin. (1) din Constituţia României.